**ОНА**

Туғилган дамимни эслай олмайман,

Ташаккур дейилса арзигулик тонг.

Танам йўргакланган, муштим туғилган,

Олтин рудасидай ишланмаган онг.

Ҳали бепардозман, олам жамолин

Кўра олмасликка кўзим ҳам ожиз.

Танглайим кўтарган бибим бечора

 Ким эди, билмайман ўлгандир, эсиз.

Биринчи тамшанган она сут қадрин

Асл ўғил бўлиб оқлаш эътибор.

Теварак оламга зийнат саналур

Она юрт бағрида кўркам ҳар чинор.

Қирқ йил ҳадегунча ўтиб ҳам кетди,

Ўғлинг кўрсайдинг етук камолин.

Кутиб етишолмай бизга қолдирган

Шунчалар муҳайё олам жамолин.

Дунёдай алвон ранг дастурхон ёзиб,

Сенинг оилангда ҳаммамиз обод.

Кумуш узугингни бармоқдан олиб,

Ушбу шеърим билан сени қилдим ёд.

Худди юрак устида

Эркалаган қўлинг бор.

Сочимни силаб қўйган

Панжанг изи — йулинг бор.

Уфқлардан кенг эдинг

Бағрингга олган чоғи.

Ўзлигимни танитган

Онагинам қучоғи.

Мингга кириб ўлсам ҳам,

Қулоқда қуйма алланг.

Қуёшга қўшнимиз, деб

Кўрсатганинг минг-минг ранг.

Ўзинг, ахир, нимасан,

Қоямисан, тормисан?

Ўзинг ахир нимасан,

Жаҳонмисан, боғмисан?

Рангмисан, қуёшмисан,

Ҳаммасидан улуғсан!

Етук-етук сўзимни

Шаънингга айтгуликсан.

Ҳойнаҳой, бир китобсан,

Минглаб қомусдан баланд.

Ҳойнаҳой офтобсан,

Мен эса сенга фарзанд.

**Ўзбекистон халқ ёзувчиси Ғофур Ғулом**

**“Онажон” китобидан**